雜詩
作者：呂陶
朝代：宋

paragraphs: 夕陰斂層空，素月出西海。
寥寥俯仰間，杳不見纖靄。
清光信可掬，璀璨掌握內。
虛庭縱遠目，中夜如有待。
念我金石交，輕别己十載。
德音響球琳，道味芬蘭茝。
悠然阻聲容，況復接言誨。
幽懷願一寫，四顧多泛愛。
迴頭自珍惜，欲顯不如晦。
賴此秋蟾魄，千里共光彩。
思賢搖去意，對景慕良會。
此夕雖圓明，清賞君何在。